copie vanden remissien van eenen dootslage van janne de winne
kaerle etc doen te weten alle die nu zyn ende namaels wesen zullen
dat wy ontfaen hebben doe oitmoedige supplicatie van jan de
winne inhoudende hoe dat inde maendt van februario laestleden
de voors. supplt wesende binnen onser stede van bruessele
op de merct opde keulen$$ camere heeft daer goede chiere
gemaekt ende naer den noene zoe ghinc hy op eene bancke sitten
ende aldaer sittende
zach eenen gillis bloemaert aldaer inde camere staen met eender
busse in zyn handt tot welcken de voirs. supplt zeede
gillis dat es mijn busse waerop de zelve gillis hem antwoorde
ghy liechter aen ghy verrader het es myn busse want icse
heden vermangelt hebbe tegens ioos vrientscap zeggende voirts
gods macht zoude dat u busse zyn zoe moeste ic een dief zyn
doen trac den suppliant den stamper vuyt der busse diede
selve gillis noch in zyn hant hadde zeggende totten zelven gillis
hoe heben ghy al soe gy ionc melcmuyl zal ic altues om u
moeten liegen het schynt dat ghy die heel camere regieren zult
ende den zelven stamper gezien hebbende zeide totten zelven gillis
ic hebbe ongelyc doen naem deselve gillis met quade moede den
supplt den stamper vuyt der hant ende wierpen lancx die camere
zeggende ghy en sult nemmermeer desen stamper inde busse steken
ende hout neemt daer de busse draecht ghy se met u zoe
zydy een dief waerup de voirn. supplt verhief van bloede
ziende dat de zelve gillis op en hielt van hem te iniurieren
zeide zal ic dan altyts een dief moeten wesen ende een verrader
met dien tarde hy supplt achterwaerts ende track zynen
pragenaer vute metten welcken hy den voirs. gillis eenen steeck
ontrent zyn hooft in zynen hals gaf van welcker steeken de
zelve gillis drie weken daernaer van levenden lyve ter doot
gegaen es ende hoe wel de voirs. supplt in allen anderen
dingen wel ende duechdelyc gefameert es ende dat hy vanden
voirs. dootslage der geinteresseerde partie gesoent heeft
zonderlinge dat deselve gillis niet alleenlyc by toedoene
vanden voirs. suppliant overleden es maer by quaden toeziene
vanden cirurgiens soe en zoude hem de zelve supplt
nochtans niet dorren oft willen vinden binnen desen voors.
lande worde hem met onser gracie hierup niet voorzien daeromme
oitmoedelycke biddende soe eest dat wy de zaken voirs.
overmerckende den voirn. suppliant genegen wesende tzynder voirs.
bede ende supplicacie ende willen hem in dese gracie prefereren voir
strangheyt van iusticien zunderlinge ter eere ende werdichede
der passie ons heere jhesus christus die hy leet voir ons op zulcken
dach als hedent es hebben in den gevalle alsboven vergeven
quitgescholden ende geremitteert vergeven quitscelden ende
remitteren vuyt onser zunderlinger gracie mids desen den
dootslach ende misdaet boven verclaert mitsgaeders alle penen
ende bruecke corporelle ende criminenelle daer inne hy hy cause
van dien met datter aencleven mach iegens ons ende iusticie
vervallen mach zyn hem als daeraf wedergestelt ende
gerestitueert stellen en restitueren midts desen tzynder
goeden fame name ende geruchte in allen onsen landen ende
heerlicheden ende tot zynen onverbuerden goeden indien hy
eenige heeft gelyc ende in aller manieren als hy was voir
die toecompste vanden voirs. dootslage imponerende hierop een
eeuwich zwigen onsen procureur generael van brabant ende
alle anderen onser iusticieren ende officieren wie zy zyn satisfactie
ende beteringe nochtans eerst ende alvoiren gedaen der
geinteresseerde partie in dien daer eenige toestaet ende die
noch niet gedaen en zy cunllycken allenlyc ende behalven
oick dat hyt tegens ons beteren zal civilycken naer der
gelegentheyt vanden mesdaet ende faculteyt van zynen doeden
ende dat hij oick gehouden wordt op te leggen ende refonderen
die behoirlycke costen van iusticie indien dair eenige
gesustineert zyn ter arbitrage ende taxacie van onsen lieven ende
getrouwen die cancellier ende luyden van onsen rade in brabant
die wy daertoe committeren ontbieden daeromme ende bevelen den
zelven van onsen rade in brabant dat voir hemlueden geroepen die ghene
die dairomme behoiren geroepen te zyne zy procederen wel ende
duechdelyc ter certificacie ende interinnemente van desen naer huere
vorme ende inhouden mitsgaders ter arbitrage ende taxacie
vanden voirs. civile beteringe ende vanden voirs. costen
alzoet behoiren sal ende dat gedaen ende de voirs. civile
beteringe ende costen gataxeert en betaelt in handen vanden
gene van onsen ontfangers diet behoiren zal ende die daeraf gehouden
wordt rekeninghe ende reliqua te doene tonsen behoeve zy onse
procureur general aldaer ende allen anderen onsen rechteren iusticieren
officieren ende ondersaten dien dit aengaen zal mogen hueren
stedehouderen ende eenen yegelycken hemlieden doen laten ende gedoogen
den voirs. supplt van deser tegenwoirdiger gracie quytsceldinge
ende remissie ende van allen inhouden van desen rustelyc vredelic
vulcomelyc ende euwelyc genyeten ende gebruycken sonder hem
te doene oft laten geschien in lyve noch in goeden eenich hinder
letsel oft moyenisse ter contrarien maer maer by alsoe zyn lyf
oft eenige van zynen goeden daeromme gevangen gearresteert
belet oft becommert waeren dat zy die terstont ende zonder vertreck
stellen oft doen stellen tot geheelder ende volcommender delivrancie
want ons alsoe gelieft ende ten eynde dat dit goedt
vanst ende gestadich blyve tot eeuwigen dagen soe hebben
wy onsen zegel hieraen doen hangen behalven in anderen
dingen onser rechte ende eenen yegelyck den zynen in allen
gegeven in onser stadt van bruessele onder den zegel
daervan de keysere mijnen heeren ende grootvadere ende wy
geuseert hebben geduerende den tyt van onser onbeiaerthede
op den goeden vrydach inde maendt van aprile int jaer
onsheeren duisent vyfhondert ende zesthiene ende van onsen
rycke tweeste aldus stont gescreven onder op die plycke
byden coninck in zynen rede ende geteykent momboir l
gecollacionneert ende bevonden
accorderen metten originale by
my
xxx handtekening